謝人惠淺灘一字水圖
作者：朱翌
朝代：宋

paragraphs: 風行水上初如織，任使蕩雲高沃日。
屏翳歇去馮夷歸，本體湛然無損益。
風本無形不可畫，遇水方能顯其質。
畫工畫水不畫風，水外見風稱妙筆。
清泉道人乃了此，筆下淵源心自得。
斜斜一字淺可揭，渺渺橫灘晚尤急。
規模上繼蜀兩孫，妙處直度吳諸戚。
老夫老矣不觀瀾，但愛漪漣才咫尺。
面牆注目風蕭蕭，漁浦西興待晚潮。
縱貧那肯拆波濤，還渠并州快剪刀。